*3 iunie 2025*

**COMUNICAT DE PRESĂ**

**Consiliul Județean acționează rapid pentru refacerea drumurilor afectate de inundații**

Consiliul Județean Vrancea intervine în regim de urgență pentru refacerea și consolidarea infrastructurii rutiere afectate de ploile abundente din ultima perioadă. Prioritatea principală este restabilirea siguranței și a accesului rutier în comunitățile județene afectate de fenomenele meteo extreme.

Președintele Consiliului Județean Vrancea, Nicușor Halici, împreună cu echipele tehnice, a efectuat vizite în teren în localitățile Fitionești, Dumitrești, Chiojdeni și Gura Caliței, pentru a evalua la fața locului starea drumurilor și a stabili soluții de intervenție rapide și eficiente.

**Intervenții în curs:**

📍 **Fitionești – DJ 205J**
Pe o lungime de 15,5 km, se vor executa lucrări de:

* reprofilare a drumului;
* aplicare strat de balast de 20 cm;
* adăugare strat de piatră spartă pentru consolidare;
* amenajare șanțuri de scurgere a apei;
* înlocuire a podețelor afectate.

📍 **Dumitrești – DJ 204P (Dealul Lung – Cocoșari)** – afectat pe o lungime de 4 km
📍 **Chiojdeni – DJ 204L (Cătăuți – limită cu județul Buzău)** – 2,5 km afectați
📍 **Gura Caliței – DJ 204P (Primărie – Lacul lui Baban)** – sector în curs de evaluare

***“Inundațiile recente au produs pagube importante, dar prin mobilizare rapidă și responsabilitate, lucrăm pentru a reda comunităților afectate siguranța rutieră și accesibilitatea de care au nevoie”,*** a declarat Nicușor Halici, președintele Consiliului Județean Vrancea.

**Investiții în modernizare:**

Consiliul Județean face un pas important și în direcția modernizării infrastructurii rutiere. În comuna Gura Caliței, tronsonul DJ 204P Gura Caliței – Lacul lui Baban – Șotârcari – Cocoșari – Dealul Lung (9 km) va fi modernizat cu finanțare prin Programul Național de Investiții *„Anghel Saligny”*.

Pe 19 mai 2025, președintele Nicușor Halici a solicitat Ministerului Dezvoltării, Lucrărilor Publice și Administrației includerea la finanțare a DJ 204P. Pe 30 mai 2025, domnul ministru Cseke Attila a semnat ordinul de modificare a anexei privind finanțarea prin PNI ”Anghel Saligny” a investițiilor de modernizare a drumurilor județene, aprobând o primă finanțare în valoare de 5,7 milioane lei.

***„Cred cu tărie că investițiile în infrastructură și în siguranță sunt investiții pentru oameni și în viitorul comunităților noastre. Continuăm să construim, pas cu pas, un județ mai puternic și mai bine dezvoltat! Suntem alături de vrânceni și intervenim prompt în sprijinul comunităților afectate de calamități”***, a declarat Nicușor Halici, președintele Consiliului Județean Vrancea.

**Biroul de Presă al Consiliului Județean Vrancea**